冬夜有感
作者：范浚
朝代：宋

paragraphs: 宵長倦觀書，掩帙起微步。
徘徊簷隙月，點綴竹稍露。
寒空頑無風，寂歷雁時度。
不知何處村，尚急野塘戽。
哀哉當丙夜，取水窮沮洳。
得無空魚羣，一舉不復顧。
那知今竭澤，無復魚可捕。
天公仁百物，暴殄天所怒。
褰裳欲從之，告以盍長慮。
浮雲暗林野，恐墮荆棘路。
出門還入門，此意定誰喻。
遣興强微吟，淒涼不能句。